
	Р Е П У Б Л И К А   Б Ъ Л Г А Р И Я
К О М И С И Я   З А   П Р О Т И В О Д Е Й С Т В И Е   Н А

София 1000, пл. "Света Неделя" №6,  тел: (+359 2)   9401 444, факс: (+359 2) 9401 595 



						
РЕШЕНИЕ
№ РС-410-19-027

	Днес, 19.02.2020 г., Комисията за противодействие на корупцията и за отнемане на незаконно придобито имущество /КПКОНПИ/, в състав:

	Председател – Сотир Цацаров
	Заместник – председател: Антон Славчев
	Член: Антоанета Цонкова
	Член: Пламен Йоцов
	Член: Силвия Къдрева
У С Т А Н О В И:
Производството е по реда на чл. 71, ал.1, предложение първо от Закона за противодействия на корупцията и за отнемане на незаконно придобитото имущество (ЗПКОНПИ), образувано въз основа на сигнал с рег. № ЦУ01/С-410/28.05.2019 г. 
Сигналът е насочен срещу Цветинка Нейкова, в качеството й на директор на Регионална инспекция по околната среда и водите (РИОСВ) - В. в периода от 30.03.2015г. до 28.05.2019 година.
По същество, в сигнала се твърди, че във връзка с извършвана проверка от РИОСВ – В. по отношение на фирма „**********************“ – гр. В. с оператор „*********“ ЕООД,  в периода 2015-2019 г., в качеството си на директор на РИОСВ – В., Цветинка Нейкова е водила писмена кореспонденция от името на РИОСВ – гр. В. с П.И.Н., като представител на  предприятието и оператора, както и че е оказвала влияние върху служители  от управляваната от нея инспекция, в частен интерес на свързани с нея лица по смисъла на §1, т. 15 от ДР на ЗПКОНПИ, а именно П.Н.(съпруг), упълномощен представител на „**********************“ – гр. В. с оператор „*********“ ЕООД. 
Към сигнала са приложени следните доказателства: Доклад с изх. № КД-1/20.05.2019 г. на инспектората на Министерство на околната среда и водите, копия от 3 броя писма, изготвени от експерт в дирекция „Контрол и превантивна дейност“; писмо с изх. № И-255/12.05.2015 г.; писмо с изх. № П-180/24.04.2018 г., писмо с изх. № П-289/20.06.2017 г. писмо с изх. № П-321/01.06.2016 г., писмо с изх. № 4/22.11.2018 г. на „*********“ ООД ТП „********“ В.; констативен протокол №2/2015 г., констативен протокол №2/2016 г., констативен протокол №1/2017 г., констативен протокол №1/2018 г.; писмо с изх. № ОХВ-5(4)/13.06.2018 г.; писмо с изх. № 21/046/0011Е/18.06.2018 г. на ИА Българска служба за акредитация;  Уведомление за класификация на „**********************“ – гр. В. с оператор „*********“ ЕООД; Акт № 14-558-ГК/11.10.2018 г.; писмо с вх. № ОХВ-5(3)/11.06.2018 г., писмо с вх. № ОХВ-5(5)/25.06.2018 г.; писмо с вх. № ОХВ-5(6)/26.06.2018 г.; Констативен протокол №558-ГК/10.09.2018 г.; писмо с вх. № ОХВ-5(10)/13.09.2018 г.; акт № 14-558-ГК/11.10.2018 г.; писмо с вх. № ОХВ-5(14)/20.11.2018 г.; писмо с изх. № ОХВ-5(17)/04.12.2018 г.; докладна записка на 02 РУ-СДВР/03.01.2019 г.; писмо с вх. № ОХВ-5(13)/15.11.2018 г.; писмо с вх. № ОХВ-5(15)/22.11.2018 г.; на 02 РУ-СДВР.

Във връзка с твърденията в сигнала Комисията е изискала и получила от инспектората към Министерство на околната среда и водите копия от следните доказателства: Трудов договор № 191/30.03.2015г., допълнително споразумение към него № 136/20.02.2018 г., длъжностна характеристика за длъжността „Директор на РИОСВ - В.“, подадените от Цветинка Нейкова декларации по чл. 12, т.1 и т.2 от ЗПУКИ (отм.) и декларации по чл. 107а, ал. 1 от Кодекса на труда и чл. 19 от Закона за администрацията, както и справка с приложено утвърдено длъжностно поименно разписание на длъжностите в РИОСВ – В..
С писмо вх. № ЦУ01/1096/22.01.2020 г. на КПКОНПИ, „*********“ ЕООД представя Трудов договор №1/17.12.2013 г., допълнително споразумение № 10/24.03.2015 г., длъжностна характеристика и Заповед за прекратяване на трудовото правоотношение №1/13.05.2019 г. на П.Н..
	Служебно е извършена справка в Регистър НБД „Население“, Търговски регистър, в Регистър НОИ – данни за осигурените лица.
На 14.01.2020 г. на основание чл. 44, ал. 1 и ал. 2 от АПК, са снети сведения от неучастващо в производството лице, които потвърждават констатираните до момента обстоятелства.
По реда на чл. 72, ал. 5 от ЗПКОНПИ Цветинка Нейкова е изслушана от КПКОНПИ на 29.01.2020 г. По време на изслушването, обективирано в Протокол № 929/29.01.2020 г., Нейкова твърди, че от 13.12.2014 г. съпругът й П.Н.е назначен на трудов договор на длъжност „инженер-поддръжка“ в ТП „**********“ към фирма „*********“. Многократно е викан за съдействие в офиса на „*********“, за изготвяне на материали в екологичен отдел. Неговият имейл за кореспонденция бил даден, тъй като същият бил на територията на гр. В.. Твърди, че съпругът й никога не е имал пълномощно, тъй като не е бил управител, а просто пенсионер, назначен като инженер поддръжка. Посочва, че по отношение на писмата, които излизат от РИОСВ – В. към фирма „*********“ са адресирани до П.Н.и са разписани от нея в качеството й на директор, същата твърди, че не можела да въздейства върху служителя, изготвил писмата и това е наложило разписването им по този начин.
По отношение на изпращани писма до ТД на ДАНС и до Районна прокуратура В., Цветинка Нейкова посочва, че са изпращани писма до областния управител, но за другите следва да се провери, тъй като в момента не се сеща. 
За резултатите от проверката и потвърдената опасност за живота и здравето на гражданите, Нейкова твърди, че въпросният сяровъглерод се съхранява от 2005 г. и едва към 2018 г., една година след одобрен доклад за безопасност, е установено, че същият е неправилно съхраняван и носи риск. Според нея, фирмата не е предприела никакви действия и тя е алармирала министъра, като е поискала работна среща. Със съдействието на институциите са се свързали с управителя на фирма „*********“, който впоследствие е предприел действия във връзка с резултата от проверките. Потвърждава, че писмата, с които са сезирани съответните органи са изготвени от К.
Във връзка с предложението за съкращаване на длъжността, заемана от Г.К., а именно младши експерт по опасни химични вещества и контрол на риска от големи аварии с опасни химични вещества, Нейкова пояснява, че във връзка с промени в законодателството, по издаване на комплексни разрешителни за опасни химични вещества, за които тя е дала предложение,  същият е бил лице, което не е натоварено с тези дейности.
С писмо вх. № ЦУ01/1592/29.01.2020 г. на КПКОНПИ, Цветинка Нейкова е приложила доказателства за изложеното от нея по време на изслушването пред Комисията, а именно: длъжностна характеристика за длъжността „инженер – поддръжка“, доклади от проверки, писма от водена кореспонденция със С. П. – собственик на „*********“ ЕООД,  Н.Д. – министър на околната среда и водите, П.Н., Д.М. – управител на „*********“ ЕООД, Топлофикация В.. 

	От събраните в хода на административното производство доказателства Комисията установи следното от фактическа страна:

Сигналът е подаден от лице, с посочени имена, адрес и е подписан.
Видно от трудов договор № 191/30.03.2015 г. Цветинка Нейкова заема длъжността „Директор на Регионална инспекция по околна среда и води – гр. В.“, считано от 30.03.2015 г. със срок на изпитване шест месеца – до 30.09.2015 г. С допълнително споразумение №136/20.02.2018 г. са направени изменения в трудовия договор, а именно: срокът на договора е променен за неопределено време и е увеличено трудовото възнаграждение на служителя.
В подадената от Нейкова декларация по чл. 12, т. 2 от ЗПУКИ (отм.) с вх. № 105/30.03.2015 г., същата е декларирала частен интерес към свързани с нея лица – П.Н.(съпруг).
На 28.05.2019г. трудовото правоотношение с Цветинка Нейкова на длъжност директор на РИОСВ-В. е прекратено по взаимно съгласие, считано от 29.05.2019г., със Заповед № 858/28.05.2019г. на министъра на околната среда и водите.
	Видно от справка в НБД Население Цветинка Нейкова има сключен граждански брак с П.И.Н.
	Видно от справка в Регистър НОИ- данни за осигурените лица, както и от Трудов договор №1/17.12.2013 г., допълнително споразумение № 10/24.03.2015 г., длъжностна характеристика и Заповед за прекратяване на трудовото правоотношение №1/13.05.2019 г., П.И.Н. е служител в „*********“ ООД/ЕООД, Булстат **********, гр. София в периода от м. януари 2005 г. до м. май 2019 г. 
	От представената длъжностна характеристика за длъжността „инженер-поддръжка“ е видно, че същият има задължението да следи състоянието на консервираното оборудване и сградите в предприятието, както и да уведомява ръководството на фирмата с предписанията на контролните органи и в рамките на своите правомощия да изпълнява част от тях.
	От извършена справка в Търговски регистър по партидата на „*********“ ЕООД, със седалище и адрес на управление в гр. София, ЕИК ********** и адрес за кореспонденция – гр. В., ул. „**********“ № 9, същото е с едноличен собственик на капитала и управител Д.Й.Д., считано от 18.10.2018 г. В периода от 31.10.2016 г. до 18.10.2018 г. едноличен собственик и управител на дружеството е С.И.П. До 31.10.2016 г., дружеството е било с ограничена отговорност и съдружници „**********“ – чуждестранно юридическо лице и К.Б.Ш. с равни дружествени дялове. К.Ш. е била и управител на дружеството. 
	От Доклад с изх. № КД-1/20.05.2019 г. на инспектората на Министерство на околната среда и водите, е видно, че „**********************“, гр. В. с оператор „*********“ ЕООД е предприятие, класифицирано с висок рисков потенциал по реда на ЗООС. На 11.05.2018 г., комисия, назначена  със заповед на министъра на околната среда и водите е извършила проверка по изпълнение на условията в Доклад за безопасност, одобрен с Решение на ИАОС и са издадени 9 (девет) задължителни предписания до оператора със срок за изпълнение – 30.06.2018 г., удължен до 31.08.2018 г. за (предписание от №1-до №8 на РИОСВ-В.) и 30.05.2019 г. за (предписание №9 на РДПБЗН, гр. В.), по искане на  „**********************“, гр. В.. Предписанията не са изпълнени в срок, за което на 10.09.2018 г. от комисията е съставен констативен протокол, а от РИОСВ – В. е съставен Акт за установяване на административно нарушение на „**********************“, гр. В. с оператор „*********“ ЕООД. 
	Към доклада са приложени и проекти на писма	до Директора на ТД ДАНС – В. и Районна прокуратура – В., относно извършена проверка и съставен АУАН № 14-558/11.10.2018 г. от РИОСВ – В., изготвени от Г.К., младши експерт в дирекция КПД на РИОСВ – В., без данни за датата на съставянето им. Същите не са съгласувани от прекия му ръководител, директора на дирекция КОС, поради отказ на директора на РИОСВ да ги подпише. В посочените проекти на писма се съдържа подробна информация за извършената на 11.05.2018 г. проверка на склада на въглероден дисулфид, за чиято безопасност носи отговорност „**********************“ гр. В., с оператор „*********“ ЕООД, за изготвения КП №1/11.05.2018 г. с дадени задължителни предписания за изпълнение и административно-наказателното производство, развило се във връзка с дадените предписания. 	
Видно от Констативен протокол №2/2016 г., комисия, назначена със Заповед № РД-61/29.01.2016 г. на Министъра на околната среда и водите, изменена със Заповед № РД-61/29.01.2016 г. с председател на комисията Г.К. – мл. експерт в РИОСВ В. е извършила проверка по изпълнение на условията в Разрешително за експлоатация № 98/2008 г., издадено на предприятие с висок рисков потенциал „**********************“, гр. В., оператор „*********“ ЕООД, с адрес на управление – гр. София, ж.к. „********“, бл. 155 и управител – К.Ш. При извършената проверка не са установени нарушения и протокола е подписан от инж. П.Н.- представител на оператора.
На 19.05.2017 г. комисия, назначена със Заповед № РД-35/18.01.2017 г. на Министъра на околната среда и водите, с председател на комисията Г.К. – мл. експерт в РИОСВ В. е извършила проверка по изпълнение на условията в Разрешително за експлоатация № 98/2008 г., издадено на предприятие с висок рисков потенциал „**********************“, гр. В., оператор „*********“ ЕООД, с адрес на управление – *** и управител – С.И.П.. При извършената проверка отново не са установени нарушения, с изключение на предписание за актуализация на документите, регламентиращи пожарната безопасност в обекта.Протокола е подписан от инж. П.Н.- представител на оператора, присъствал на проверката.
С писмо с изх. № П-180/24.04.2018 г., Цветинка Нейкова, в качеството си на директор на РИОСВ – В., уведомява инж. П.Н., инженер-поддръжка в„**********************“,  за предстояща проверка във връзка с осъществяване на контрол по изпълнение на условията в Доклад за безопасност, одобрен с решение № 98-А1/2017 г.на Изпълнителна агенция по околна среда – гр. София, която ще се състои на 11.05.2018 г. с начален час 09:30 ч.
 На 11.05.2018 г. при извършена проверка по изпълнение на условията в Доклад за безопасност, одобрен с решение № 98-А1/2017 г.на Изпълнителна агенция по околна среда – гр. София, комисия, назначена със Заповед № РД-849/21.12.2017 г. на Министъра на околната среда и водите, с председател Г.К., е съставила Костативен протокол №1/2018 г., с който комисията е посочила  8 задължителни предписания със срок на изпълнение до 30.06.2018 г.  и 1 със срок до 30.05.2019 г., по отношение на съхранението на намиращите се склад на територията на „**********************“ В. 110 тона въглероден дисулфид.
С писмо с изх. № П-289/20.06.2017 г. от Цветинка Нейкова, в качеството й на директор на РИОСВ – В.  до П.Н., инженер-поддръжка в„**********************“, с адрес: ул. „**********“ №9, гр. В., е изпратен протокола от извършената на 11.05.2018 г. проверка.
С писмо изх. № ОХВ-5(6)/26.06.2018 г. на  РИОСВ – В., подписано от Цветинка Нейкова в качеството й на директор на РИОСВ – В., адресирано до П.Н., инженер поддръжка в „**********************“ В., във връзка с задължителни предписания дадени с Констативен протокол №1/11.05.2018 г., е изискано да се представи надлежно заверено писмо от ИА „Българска служба за акредитация“, удостоверяващо, че на територията на Република България няма акредитирана лаборатория за пробовземане на сяровъглерод от резервоарите и басейните за съхранението му. В отговор е получено писмо от управителя на „**********************“ В. с приложено писмо от ИА „Българска служба за акредитация“ до П.Н.. 
С писмо с изх. № ОХВ-5(6)/26.06.2018 г. на  РИОСВ – В., подписано от Цветинка Нейкова в качеството й на директор на РИОСВ – В., е удължен срока на изпълнение на задължителни предписания, дадени с констативен протокол №1/11.05.2018 г., като същото е изпратено до С.П. – управител на „**********************“ – гр. В. с адрес гр. В., ул. „**********“, с копие до П.Н.– инженер поддръжка в „**********************“ – гр. В.. 
На 10.09.2018 г. е съставен Констативен протокол № 558-ГИ на „**********************“ – гр. В. от експерти на РИОСВ – В., с който е установено, че нито едно от задължителните предписания, дадени с констативен протокол №1/11.05.2018 г. не е изпълнено. Констативният протокол е разписан от П.Н.– инженер поддръжка в предприятието, като същият е отбелязал като възражение, че не е упълномощен и оторизиран да представлява и предприема действия от страна на управителя, но за дадените предписания управителя на дружеството е уведомен.
С писмо с изх. № ОХВ-5(10)/13.09.2018 г. на  РИОСВ – В., подписано от Цветинка Нейкова в качеството й на директор на РИОСВ – В.  до С. П., управител на „**********************“ – гр. В., с посочен в писмото адрес: ***, същият е поканен за съставяне на АУАН на 11.05.2018 г. за неизпълнение на задължения. 
На 11.10.2018 г. е съставен АКТ №14-558-ГК за посочените в Констативен протокол № 558-ГИ/10.09.2018 г. нарушения от страна на „**********************“ – гр. В. в отсъствие на нарушителя.
С писмо изх. № ОХВ-5(13)/15.11.2018 г. на  РИОСВ – В., Цветинка Нейкова, в качеството си на директор на РИОСВ – В., е изискала от П.Н.заверено копие от пълномощно, удостоверяващо, че П.Н.е упълномощен представител на „**********************“ – гр. В..
С писмо изх. № 4/22.11.2018 г. на „**********************“ – гр. В., подписано от П.Н., до Директора на РИОСВ – В., същият заявява, че работи в ТП „********“ гр. В. от 2004 г., като от декември 2014 г. изпълнява длъжността „инженер поддръжка“. Също така посочва, че няма и никога не е имал пълномощно да представлява дружеството пред когото и да е.
От снетите на 14.01.2020 г. на основание чл. 44, ал. 1 и ал. 2 от АПК, сведения от неучастващо в производството лице – Г.К., младши експерт по опасни химични вещества и контрол на риска от големи аварии с опасни химични вещества, дирекция „Контрол и превантивна дейност“ в РИОСВ – гр. В. се установи, че в качеството му на председател на междуведомствена Комисия за проверка на предприятия с високо рисков потенциал, каквото е *********, е дал 8 (осем) на брой предписания, целящи извършването на анализи и технически експертизи на съоръжението за съхранение на сяровъглерод. Причината за даването на тези предписания е била несъответствие с одобрения доклад за безопасност от ИАОС – С. и силната миризма на сяровъглерод, както и несвойския цвят на водата. Срокът за изпълнението на анализите и експертизите е бил до 30.06.2018г., Фирмата е изискала удължаване, поради нуждата от техническо време. Г.К. не е бил съгласен да се удължава срокът, но му било вменено от Х.Х., директор на дирекция КПД и Р.В., началник отдел КОС да бъде удължен срокът за изпълнение. До края на август предписанията не били изпълнени, за което е следвало да състави АУАН. Тъй като на отправените от него покани до управителя на фирмата или упълномощено от него лице за подписване на акта, не се е явил никой от посочените, е изискал по официален ред от П.Н., като подписващ констативните протоколи, да представи пълномощното си в РИОСВ – В.. В отговор П.Н.е заявил писмено, че няма пълномощно да представлява фирмата пред когото и да е. 
Посочва, че през 2016 и 2017г. преди да издаде посочените 8 бр. предписания е давал лично на Цветинка Нейкова да носи вкъщи констативните протоколи от извършвани проверки за подпис от съпруга й.
Твърди, че с оглед на екпертизата, която притежава, преценил, че неизпълнението на предписанията би могло да доведе до риск за здравето и живота на голяма част от населението в града и решил да подаде сигнал, който бил изготвил по служебен път до ДАНС – В. и Районна прокуратура В.. По разпореждане на ДАНС – В. и Районна прокуратура В. били назначени извършването на химически анализи на водата в басейните за съхранение на сяровъглерода, които доказали, че е имало изтичането на сяровъглерод във водата от цистерните (около 3 тона), което потвърдило опасенията му за риска за здравето и живота на населението на гр. В..
Сочи, че във връзка с изготвянето и подписването на писма от него в качеството му на служител в РИОСВ В. и председател на междуведомствената комисия към посочените по-горе институции, както и на изготвените от него писма, предназначени за П.Н.като пълномощник на *********, Цветинка Нейкова в качеството й на директор, му е оказала влияние, като му е наредила да не изготвя такива писма, а изготвените от него в изпълнение на служебните му задължения, не били подписани от нея. Твърди, че в този период Цветинка Нейкова, му е оказвала влияние и под формата на заплахи за уволнение, обиди. 
Твърди, че след извършените от него действия и сезирането на компетентните органи за установените от него нарушения и незаконосъборазни действие от страна на Цветинка  Нейкова и нейния съпруг, същата е направила предложение за съкращаване на щата за заеманата от него длъжност - младши експерт по опасни химични вещества и контрол на риска от големи аварии с опасни химични вещества.
Последвало е уволнение от новоназначения за временно изпълняващ длъжността директор Х.Х. на 03.07.2019г., което според думите на служители от личния състав в РИОСВ – В. е било подготвено предварително от Цветинка Нейкова.

	При така установената фактическа обстановка Комисията стигна до следните правни изводи:

За да е осъществен конфликт на интереси по смисъла на чл. 52 - 54 от ЗПКОНПИ, следва да са налице три кумулативно изискуеми предпоставки: лице, заемащо висша публична длъжност, наличие на частен интерес, който може да повлияе върху безпристрастното и обективно изпълнение на правомощията или задълженията му по служба и упражнено властническо правомощие, повлияно от частния интерес.
Легалните дефиниции на понятията частен интерес и облага се съдържат в чл. 53 и чл. 54 от ЗПКОНПИ. Частен интерес е всеки интерес, който води до облага от материален или нематериален характер за лицето, заемащо висша публична длъжност или за свързаното с него лице, т.е. за да е налице частен интерес, следва да има реална възможност за настъпване на облага. Облага е всеки доход в пари или имущество, включително придобиване на дялове или акции, както и предоставяне, прехвърляне или отказ от права, получаване на привилегия или почести, получаване на стоки или услуги безплатно или на цени, по – ниски от пазарните, помощ, глас, подкрепа или влияние, предимство, получаване или обещание за работа, длъжност, дар, награда или обещание за избягване на загуба, отговорност, санкция или друго неблагоприятно събитие.

	Цветинка Нейкова, в качеството й на директор на РИОСВ – гр. В. е лице, заемащо висша публична длъжност по смисъла на чл. 6, ал. 1, т. 23 от ЗПКОНПИ.
	Разпоредбата на чл. 57 от ЗПКОНПИ предвижда, че лице заемащо публична длъжност, няма право да използва служебното си положение, за да оказва влияние в частен интерес върху други органи или лица при подготовката, приемането, издаването или постановяването на актове или при изпълнението на контролни или разследващи функции.
	От събраните доказателства се установи, че Г.К. е бил председател на комисиите, които са констатирали нарушения и дали предписания на „**********************“ – гр. В.. С оглед извършените нарушения и неотстраняването им в срок, което би довело до потенциален риск за живота и здравето на гражданите на гр. В., К. е изготвил писма, с които по служебен път в рамките на своите правомощия, е искал да уведоми ТД на ДАНС – В. и  РП В. за нарастващата заплаха, поради непредприети действия от страна на „**********************“ – гр. В.. Писмата не са съгласувани от прекия му ръководител, както и от директора на РИОСВ – В. – Цветинка Нейкова. Видно от неговите сведения, му е оказано влияние по отношение на контролните му функции при изпълнение на дейността му.
	В случая влиянието следва да се разглежда, като указване на определено въздействие от лицето, заемащо висша публична длъжност върху друго лице, с цел постигане на определен резултат в частен интерес. Съществено е указващият влияние да разполага с лостове за въздействие върху втория субект.
	Осъществяването на фактическия състав на чл. 57 от ЗПКОНПИ, не е скрепено с изискване за резултат. Ирелевантно е дали влиянието е постигнало целеният резултат, тоест дали поставеният под влияние се е поддал и извършил съответните действия в рамките на правомощията му.
	В правомощия на директора на РИОСВ – гр. В., според представената по преписката длъжностна характеристика е да организира, ръководи и контролира цялостната дейност на РИОСВ – гр. В.; да издава наказателни постановления и административни актове в изпълнение на законоустановените му компетенции; да налага глоби, имуществени санкции и принудителни административни мерки при констатирани нарушения на законодателството в областта на околната среда; да оправомощава длъжностни лица от РИОСВ – гр. В. да съставят предупредителни и констативни протоколи, АУАН-и в рамките на предоставените му компетенции; да представлява РИОСВ – гр. В. пред всички ведомства и институции в страната и чужбина; да се разпорежда с бюджетните средства на РИОСВ – гр. В., предоставя ежедневна информация в случай на възникнали аварии и неотложни екологични проблеми, както и за състоянието на обекти под специално наблюдение и др.

	Безспорно йерархичното място, което заема Цветинка Нейкова, в качеството й на директор на РИОСВ – В., обуславя отношения на власт и подчинение между директор и служители в инспекцията. Именно такива са и отношенията между нея и Г.К. - младши експерт по опасни химични вещества и контрол на риска от големи аварии с опасни химични вещества в РИОСВ – В.. 
	От събраните доказателства в хода на производството се установява свързаност по смисъла на § 1, т. 15, б. “а“ от ДР на ЗПКОНПИ между Цветинка Нейкова и П.Н..
Наличието на свързани лица само по себе си не представлява конфликт на интереси. Свързаността създава риска от такъв в случаите, при които лицето, заемащо публична длъжност, упражнява правомощия или изпълнява задължения по служба в частен интерес на свързаното с него лице.
	Доказателствата по преписката сочат, че Нейкова в качеството си на директор на РИОСВ – В., контролира дейността на „*********“ ООД - ТП „********“ гр. В., с оператор „*********“ ЕООД, в което дружество е назначен съпругът й П.Н., което е достатъчно основание за възникване на съмнения относно безпристрастността и обективността на Нейкова при изпълнение на правомощията й по отношение на свързаното с нея лице – П.Н.. 
	Във връзка с установените с КП №1/11.05.2018 г. нарушения при извършена проверка на фирма „*********“ ЕООД за неправилното съхранение на сяровъглерод, намиращ се на територията на ТП „********“ – гр. В., застрашаващо живота и здравето на гражданите на гр. В., както и забава при изпълнение на задължителните предписания, свързани с констатираните нарушения, като е използвала служебното си положение  е оказвала влияние върху Г.К. – служител в РИОСВ – В., във връзка с изготвянето и подписването на писма, насочени до ДАНС – В. и Районна прокуратура В., като не е подписала същите и те не са стигнали по служебен път до съответните инстанции, в нарушение на разпоредбата на чл. 57 от ЗПКОНПИ. В посочените проекти на писма се съдържа подробна информация за извършената на 11.05.2018 г. проверка на склада на въглероден дисулфид, за чиято безопасност носи отговорност „**********************“ гр. В., с оператор „*********“ ЕООД, която безопасност е вменена в преките задължения, посочени в длъжностгната характеристика на П.Н.– свързаното с директора на РИОСВ – В. лице.
	Деянието по чл. 57 от ЗПКОНПИ е неформално. То обикновено се осъществява без свидетели или протокол, но при цялостния анализ на хронологията на действията на Нейкова, неминуемо се налага извода за оказано влияние в частен интерес на свързаното с нея лице – П.Н., с цел същият да запази трудовото си правоотношение в контролираното от Нейкова дружество.
	Изпълнен е състава на чл. 57 от ЗПКОНПИ, а именно: лице, заемащо висша публична длъжност; използване на служебно положение; оказване на влияние от лицето заемащо висша публична длъжност, върху други органи или лица; частен интерес на оказващото влияние лице, заемащо висша публична длъжност, или на свързано с него лице по смисъла на §1, т. 15, б. „а“ от ДР на ЗПКОНПИ и влиянието да се оказва по повод на извършване на контролни функции от лицето върху което се оказва влияние. 
	Нарушението на разпоредбата на чл. 57 от ЗПКОНПИ е извършено в гр. В. в периода от съставяне на КП №1/11.05.2018 г. до подаването на сигнал с рег № КД-1/11.03.2019 г.
	В резултат на нарушението на посочените по-горе текстове е реализирана нематериална облага за свързаното с Нейкова лице – П.Н.– инженер поддръжка в „*********“ ООД - ТП „********“ гр. В., с оператор „*********“ ЕООД, изразяваща се в помощ и подкрепа с цел запазване на трудовото правоотношение на съпруга й.

	Предвид горното, Комисията за противодействие на корупцията и отнемане на незаконно придобито имущество, на основание чл. 74, ал. 1 и ал. 2 от ЗПКОНПИ,



РЕШИ:

	УСТАНОВЯВА конфликт на интереси по отношение на Цветинка Нейкова с ЕГН ********** – директор на РИОСВ - В., и в това й качество лице, заемащо висша публична длъжност по смисъла на чл. 6, ал. 1, т. 23 от ЗПКОНПИ, за това, че е използвала служебното си положение и е оказала влияние, в периода от съставяне на КП №1/11.05.2018 г. до подаването на сигнал с рег № КД-1/11.03.2019 г., върху експерт от управляваната от нея РИОСВ - В., при осъществяването на контролните му функции във връзка с извършена проверка и констатирани нарушения от страна на „*********“ ООД - ТП „********“ – гр. В., с оператор „*********“ ЕООД, в частен интерес на свързаното с нея лице – П.Н., в нарушение на чл. 57 от ЗПКОНПИ.

	НАЛАГА, на основание чл. 171, ал.1 от ЗПКОНПИ, глоба в размер на 5 000 (пет хиляди) лева на Цветинка Нейкова с ЕГН **********, с постоянен адрес в гр. В., ул.“ **********“ № ***, за осъществен конфликт на интереси по чл. 52 от ЗПКОНПИ, за извършено нарушение на разпоредбата на чл. 57 от ЗПКОНПИ, в качеството й на директор на РИОСВ – В., и в това й качество лице, заемащо висша публична длъжност по смисъла на чл. 6, ал. 1, т. 23 от ЗПКОНПИ.

	На основание чл. 76, ал. 1 от ЗПКОНПИ, настоящото решение може да бъде оспорено от заинтересованото лице пред Административен съд – В., по реда на Административнопроцесуалния кодекс в 14-дневен срок от съобщаването му.
	
	С РЕШЕНИЕТО ДА БЪДЕ ЗАПОЗНАТА дирекция „Противодействие на корупцията“.




	КОМИСИЯ:

		       ПРЕДСЕДАТЕЛ:………………………………….../СОТИР ЦАЦАРОВ/

ЗАМЕСТНИК - ПРЕДСЕДАТЕЛ:………….……/АНТОН СЛАВЧЕВ/

ЧЛЕН:………………………………………./АНТОАНЕТА ЦОНКОВА/

ЧЛЕН:……………….………………………………./ПЛАМЕН ЙОЦОВ /

ЧЛЕН:……………………………………………../СИЛВИЯ КЪДРЕВА/

